Bordagaineko dorrea

Bordagaineko dorrea Lapurdiko Ziburu udalerrian dagoen dorre edo behatoki bat da. 1987. urteaz geroztik Monumentu Historiko gisa sailkatua dago. Kokalekua Dorre karrikan dago, gain edo muino batean. Bordagaineko Andre Mariaren elizari atxikia da eta oso gertu, Ziburuko gurutzea eta Chappe dorrea ditu. Historia XIV. mendean eraikitako defentsa sistema multzo bateko atala zen. 1911an eraikia berau zaharberritzeko asmoa zuen Donibane Lohizuneko arkitekto bati alokatu zitzaion, bertan taberna eta te-areto bat jarri zituen. Negozioa gaizki joan zen, eta Donibane Lohizuneko Erreserbako Cerruti jaunak Bordagaineko Dorrea kasino bilakatzea proposatu zuen. Azken proiektu horrek ere huts egin zuen eta udalerriak eraikinaren jabetza berreskuratu zuen. Eraikin hau, izatez, bi elementuk osatzen dute: eliza eta erabilera militarreko dorrea. Eliza XII. mendekoa da eta 1575 arte Ziburuko eliza bakarra izan zen. Dorrea 81,30 metro garai da. Lehengo kapera, Itsasoko Andredena Mariarena edo Doloretako Amarena, XVI. mendearen hondarrerat eraikia da. Bazen hor ezkila-dorre bat, eliza bat eta hilerriak ere bai. 1636.ean, espainolek egin erasoarengatik, eta geroago, Iraultza Handiko eta Napoleonen denborako gerlen ondorioz kasik osoki suntsituak izan ziren. XIX. mende hondarrean, kapera ttipi bat eraiki zen lehengo eliza gogoan oroituz eta arrantzaleek horra jiten zirela beilari. San Andres egunean (azaroaren 30ean). 1912an, Pierre Saint-Germier arkitektoak eraikina turismo gune bilaka zedin moldatu zuen, ez da garai bateko itsura osoa gorde eta eraikinaren zati bat besterik ez da ekarri monumentuen zerrendara, 1987ko apirilaren 28an zerrendan sartu zutenean. 2010an zaharberritua izan ondoren Ziburuko Turismo Bulegoaren bitartez bisita daiteke. Dorrearen gainaldeko behatokitik Donibane Lohizuneko badia eta Euskal kostaldearen ikuspegia dago, eta erakusketak ere baditu. Erreferentziak Ikus gainera Bordagaineko Andre Mariaren eliza Ziburuko gurutzea Kanpo estekak Bordagaineko Andre Mariaren eliza eta dorreari buruzko bideoa ikusgai. Youtube.com (Frantsesez) Bordagaineko Andre Mariaren eliza eta dorreari buruzko informazioa. Ciboure-paysbasque.com (Frantsesez)